Vir die mense, deur die mense - Local News - Erongo
Wednesday, December 02nd, 2020 22:07:36
Vir die mense, deur die mense
Karibib maak vooruitgang met die voorsiening van grond, dienste en goedkoper behuising.
03 November 2020 | Local News
Die uitgrawing vir die nodige water pypleidings word deur die inwoners self gedoen. Foto Otis Finck.
Met die nasionale opdrag aan plaaslike ower­hede om stra­tegieë vir die verligting van oorbevolkte informele gebiede in te stel, was Karibib se dorpsraad reeds met só 'n proses besig.
"Ons is nou al byna 'n jaar besig met die verligting van oorbevolking in informele gebiede. Daar is drie informele areas, naamlik Usab en Harmebe fase 1 en 2 op Karibib. Ons het die proses in Usab reeds suksesvol afgehandel," het mnr. Leslie Goreseb, die uitvoerende hoof van die munisipaliteit, verduidelik.
Luidens Goreseb het die munisipaliteit 'n strategie in werking gestel wat die samestelling van 'n komitee – bestaande uit persone wat in die gebied woon – behels.
"Die komitee is versoek om met gemeenskapslede te kommunikeer en hulle te motiveer om 'n plan vir die dorpsuitleg op te stel. Ons het inwoners gevra hoe hulle wil hê die dorp moet lyk. Hulle moes ook besluit waar die strate en erwe moet wees. Verskeie vergaderings is gehou en inwoners moes hul eie plan opstel waarna hulle die voltooide tekeninge aan die raad gegee het."
Vanweë die feit dat daar oorspronklik geen paaie was nie, moes van die informele strukture verskuif word.
Ná onderhandelinge is ooreengekom dat persone wie se huise geleë is waar die paaie aangelê moet word, hul strukture na ander erwe moet verskuif.
"Die munisipale raad was nie betrokke by hierdie besluitnemings­proses nie, maar het die gemeenskaps­lede toegelaat om self te besluit. Die raad het die komitee genooi om 'n voorlegging te doen oor die aantal huise wat moes verskuif, asook die ligging van strate en erwe, sowel as van besighede en kerke," het Goreseb gesê.
In samewerking met studente van die Namibiese Universiteit van Wetenskap en Tegnologie (Nust) wat die stadsbeplanning gedoen het en die Namibian Housing Action Group (NHAG) is die voorgestelde uitlegplan geformaliseer.
"Die ministerie van stedelike en landelike ontwikkeling is genader en ingelig oor die proses wat gevolg is om die bepaalde informele gebied te formaliseer. 'n Versoek vir befondsing vir die nodige infrastruktuur is gerig en die ministerie het N$5 miljoen vir die voorsiening van water bewillig," het Goreseb gesê.
Die konstruksieproses het begin met die uitgrawings om die nodig pypleidings te lê, wat deur die inwoners self gedoen is.
"Dit is aangenaam om te sien dat almal betrokke is. Ons gebruik net swaar masjinerie in uiters rotsagtige gebiede. 'n Voorman is ook op die perseel wat lede van die gemeenskap oplei hoe om pype te lê, te herstel en dan die uitgrawings behoorlik te bedek."
Altesame 700 huishoudings baat by dié projek en die volgende stap behels die lewering van sanitêre dienste.
Die munisipale raad het saam met Development Workshop Namibia (DWN), 'n Namibies geregistreerde nieregeringsorganisasie, 'n ooreenkoms aangegaan om te verseker niemand in Karibib se informele gebiede hoef in die openbaar te ontlas nie.
Alle huishoudings word voorlopig met droë toilette toegerus wat tans gebou word.
"Die installering van dié stelsel word deur vrywillige studente gemonitor wat die inwoners wys hoe die proses werk. Dit is nie 'n duur proses nie.
"Die raad het 'n rotsbreker beskikbaar gestel en dit word gebruik om te help waar nodig. Sodra die vryevloei-sanitasiestelsel gebou is, kan huise eenvoudig aan die stelsel gekoppel word," het Goreseb gesê.
2 days ago - 30 November 2020 | Local News
'Enjoy this festive season responsibly'...
President Hage Geingob has called on Namibians to remember that Covid-19 remains a threat in light of the approaching festive season and given various family...